Predkladacia správa

Návrh zákona, ktorým sa mení a dopĺňa zákon Národnej rady Slovenskej republiky 
č. 270/1995 Z. z. o štátnom jazyku Slovenskej republiky v znení neskorších predpisov (ďalej len „zákon o štátnom jazyku“), sa predkladá na základe Programového vyhlásenia vlády Slovenskej republiky na roky 2010 – 2014.
V zmysle Programového vyhlásenia vlády Slovenskej republiky z júla 2010 vláda Slovenskej republiky zabezpečí ochranu a rozvoj štátneho jazyka a bude dbať o posilnenie postavenia štátneho jazyka ako nástroja komunikácie a integrácie spoločnosti v súlade so zásadami nediskriminácie, aby sa zabezpečili práva príslušníkov národnostných menšín na úrovni roku 2006 a odstránili sa zbytočné obmedzenia v zákonoch týkajúcich sa národnostných menšín.
Vláda Slovenskej republiky sa vo svojom programovom vyhlásení zaviazala, že v nadväznosti na uvedené úlohy pripraví v krátkom čase návrhy na novelizáciu niektorých konkrétnych zákonov. Jedným z týchto zákonov je aj zákon o štátnom jazyku, ktorý patrí do kompetencie Ministerstva kultúry a cestovného ruchu Slovenskej republiky ako ústredného orgánu štátnej správy pre štátny jazyk. 
Návrh zákona bol zaslaný jednotlivým ministerstvám a ostatným ústredným orgánom štátnej správy, ktoré sa mohli k nemu vyjadriť do 14. septembra 2010. Medzirezortné pripomienkové konanie prostredníctvom portálu právnych predpisov sa neuskutočnilo z dôvodu naliehavého plnenia krátkodobých štrukturálnych opatrení vlády Slovenskej republiky schválených uznesením vlády Slovenskej republiky č. 591/2010 z 8. septembra 2010. Tento postup bol zvolený v súlade s článkom 13 ods. 1 Legislatívnych pravidiel vlády Slovenskej republiky, ktoré umožňujú vláde z dôvodu naliehavosti prerokovať a schváliť aj taký návrh zákona, ktorý nebol predložený a prerokovaný v pripomienkovom konaní.
Novelizáciou zákona o štátnom jazyku sa plní štrukturálne opatrenie číslo 35 – Podpora štátneho jazyka, občianstva a práv národnostných menšín, ktorého hlavným cieľom je podpora občianskej spoločnosti. Z bodu B.1. uznesenia č. 591/2010 k návrhu krátkodobých štrukturálnych opatrení vlády Slovenskej republiky vyplynula ministrovi kultúry a cestovného ruchu povinnosť pripraviť v čo najkratšom čase novelu zákona o štátnom jazyku a zabezpečiť tak plnenie uvedeného opatrenia do konca roku 2010. 
Predkladaný návrh zákona nebude mať vplyv na rozpočet verejnej správy, na podnikateľské prostredie, na sociálne prostredie, na životné prostredie a ani na informatizáciu spoločnosti.   
	Predložený návrh je v súlade s Ústavou Slovenskej republiky, s medzinárodnými zmluvami, ktorými je Slovenská republika viazaná, ako aj s právom Európskej únie. 
	Prijatie novely zákona o štátnom jazyku nebude mať vplyv na štátny rozpočet.